Ontploffing het brandbestryders in gebou vasgekeer | Maroela Media
Die twee brandbestryders wat vroeg Sondagoggend dood is in 'n brand in 'n gebou in die Johannesburgse middestad, was weens 'n ontploffing in die gebou vasgekeer.
Volgens Robert Mulaudzi, woordvoerder van die Johannesburgse nooddienste, het 'n transformator moontlik die brand veroorsaak. "Die brand het in die kelderverdieping uitgebreek. In die proses was daar 'n ontploffing en is twee brandbestryders vasgekeer."
Mulaudzi het gesê 'n reddingspan is in die brandende kantoorgebou ingestuur. Die twee brandbestryders het egter te veel rook ingeasem en is op die toneel dood verklaar. "Nog 'n brandbestryder is in die Garden City-kliniek opgeneem vir rookinaseming." 'n Brandbestryder is ook op die toneel behandel.
"Ons het twee brawe brandbestryders verloor wat tot die veiligheid van die stad bygedra het. Ons werk is nie van 9 tot 5 nie, maar 'n roeping. Ons hoop net dat God vir ons die nodige krag sal gee," het Mulaudzi gesê.
Word hulle nie van suurstof en suurstofmaskers voorsien as hulle in sulke rookgevulde geboue moet ingaan nie?
Maroela, die korrekte woord is "Brandweerman" en nie "Brandbestryder" nie. 'n Brandbestryder is iemand wat 'n veldbrand met 'n boomtak slaan om dit te blus……. ;-)
Dis hartseer dat twee dapper mans wat hulle lewens op die spel gesit het vir ander, nou hulle lewe so moes verloor. Baie sterkte aan die familie.